Jasper 'kan Cheetahs se Kolbe wees' | Netwerk24
Deur Johann de Jager 12 Mei 2021 19:46
Die ewe vlugvoetige Jasper is een van drie spelers in die huidige Varsitybeker-reeks wat onlangs deur die Cheetahs gekontrakteer is.
Hawies Fourie glo Cohen Jasper is 'n speler soortgelyk aan die Springbok-ster Cheslin Kolbe. Foto: Gallo Images
Jasper (20) beskik soos Kolbe oor die vermoë om 'n wedstryd te swaai en was tot dusver in die Varsitybeker-reeks op sy stukke.
Sy wendrie aan die einde van hul geskiedkundige sege oor die Maties was sy vyfde in die reeks vir die Ixias, wat reeds vyf van hul ses wedstryde gewen het.
"Cohen het regtig goed vir die Ixias gespeel," het Fourie aan varsitycup.co.za gesê.
"Hy het sy klas gewys. Hy is 'n uitstekende aanvallende heelagter, hy sluit hom baie goed aan wanneer daar 'n breekslag is en rond uitstekend af.
"Cohen is in die gietvorm van 'n Cheslin Kolbe. Hy is nie 'n groot ou nie (77 kg, 1,74 m teenoor Kolbe se 80 kg en 1,70 m) maar het baie vaardighede en die vermoë om drieë te druk. Hy het daardie X-faktor."
Jasper is vroeër in samewerking met die Ixias deur die Cheetahs vir hul junior groep gekontrakteer.
Hy is nou tot einde Oktober by die seniors gekontrakteer en moet op 1 Junie saam met die Cheetahs vir die dubbelronde van die Curriebeker-reeks inval.
"Sodra hy saam met ons begin oefen, sal ons besluit waar en wanneer om hom in te span. Heelagter is sy voorkeur-posisie en hy sal daar met spelers soos Clayton Blommetjies en Malcolm Jaer meeding."
Die Madibaz se agtsteman Mihlali Mosi is ook deur die Cheetahs gekontrakteer, terwyl die Ixias se skrumskakel Zinedine Booysen betrek is in die plek van Ruben de Haas, wat ná 'n vinnige draai in Amerika se Major League Rugby vir Saracens gaan speel.